**Υγειονομικό πρωτόκολλο ασφαλούς λειτουργίας κλειστών εκθεσιακών χώρων και λοιπών καλλιτεχνικών εκθέσεων, στο πλαίσιο των μέτρων προστασίας της δημόσιας υγείας από τον κίνδυνο περαιτέρω διασποράς του κορωνοϊού COVID-19**

Σχετ.:

1. Τα υφιστάμενα υγειονομικά πρωτόκολλα ασφαλούς λειτουργίας κλειστών εκθεσιακών χώρων και λοιπών καλλιτεχνικών εκθέσεων.

2. Το απόσπασμα πρακτικού της 236ης συνεδρίασης 08-09-2021 της Εθνικής Επιτροπής Προστασίας της Δημόσιας Υγείας έναντι του κορωνοιού COVID-19.

3. Η με αριθμ. Δ1α/Γ.Π.οικ. 55732/13-09-2021 με θέμα " Αντικατάσταση της υπό στοιχεία Δ1/ΓΠ.οικ.55400/10-09-2021 κοινής υπουργικής απόφασης” Έκτακτα μέτρα προστασίας της δημόσιας υγείας από τον κίνδυνο περαιτέρω διασποράς του κορωνοϊού COVID-19 στο σύνολο της Επικράτειας για το διάστημα από τη Δευτέρα, 13Σεπτεμβρίου 2021 και ώρα 6:00 έως και τη Δευτέρα, 20 Σεπτεμβρίου 2021 και ώρα 6:00.(Β’4206) "(ΦΕΚ 4214/τ.Β΄/13-09-2021)

Λειτουργία κλειστών χώρων:

Δυνατότητα λειτουργίας είτε μόνο για πρόσωπα που έχουν εμβολιασθεί ή νοσήσει (αμιγείς χώροι) είτε, πλην αυτών, και για πρόσωπα που προσκομίζουν αρνητικό αποτέλεσμα διαγνωστικού ελέγχου (rapid test) (μικτοί χώροι).

**Κανόνες λειτουργίας**:

**ΑΜΙΓΕΙΣ ΧΩΡΟΙ**:

Δύο (2) μέτρα απόσταση μεταξύ των παρευρισκόμενων

**ΜΙΚΤΟΙ ΧΩΡΟΙ**:

* Δύο (2) μέτρα απόσταση μεταξύ των παρευρισκόμενων
* Ένα (1) άτομο ανά 15 τ.μ.
* Επισκέψεις ομάδων έως είκοσι (20) ατόμων, εκτός αν πρόκειται για οικογένειες (συζύγους/συμβιούντες και τέκνα), οπότε ο αριθμός προσαυξάνεται ανάλογα. Οι επισκέπτες εισέρχονται κατόπιν υποχρεωτικής επίδειξης κατά την είσοδο και αναλόγως λειτουργίας του χώρου ως αμιγούς ή μικτού:

α) πιστοποιητικού εμβολιασμού σύμφωνα με την παρ. 2 του αρ. 10 της εν λόγω ΚΥΑ

β) πιστοποιητικού νόσησης που εκδίδεται (30) ημέρες μετά από τον πρώτο θετικό έλεγχο και η ισχύς του διαρκεί έως εκατόν ογδόντα (180) ημέρες μετά από αυτόν, σύμφωνα με την παρ.3 του άρθρου 10 της εν λόγω ΚΥΑ ή

γ) αποτελέσματος του ελέγχου ταχείας ανίχνευσης αντιγόνου κορωνοϊού COVID-19 (rapid test), το οποίο πρέπει να έχει διενεργηθεί εντός σαράντα οκτώ (48) ωρών πριν την είσοδο στον χώρο,

συνδυαστικά προς:

δ) αστυνομική ταυτότητα ή δίπλωμα οδήγησης ή διαβατήριο ή άλλο αποδεικτικό ταυτότητας, προκειμένου να διενεργείται έλεγχος ταυτοπροσωπίας προς τα ανωτέρω υπό (α) έως (γ).

Τα ανωτέρω πιστοποιητικά, υπό (α) έως (γ), επιδεικνύονται είτε σε έγχαρτη μορφή είτε ηλεκτρονικά μέσω κινητής συσκευής του επισκέπτη, τα οποία ο αρμόδιος υπάλληλος, ο ιδιοκτήτης ή νόμιμος εκπρόσωπος της επιχείρησης (ή εξουσιοδοτημένο πρόσωπο) σαρώνει ηλεκτρονικά μέσω της ειδικής εφαρμογής του άρθρου 33 του ν.4816/2021 (Α’ 118) Covid Free Gr. Εναλλακτικά, εφόσον ο αλλοδαπός προέρχεται από τρίτη χώρα (εκτός Ευρωπαϊκής Ένωσης), τα πρόσωπα του προηγούμενου εδαφίου ελέγχουν τα ανωτέρω πιστοποιητικά σε έγχαρτη μορφή. Οι ως άνω υποχρεώσεις περιλαμβάνουν ανηλίκους από δώδεκα (12) ετών και άνω. Οι ανήλικοι από τεσσάρων (4) έως έντεκα (11) ετών, δύνανται να προσκομίζουν, εναλλακτικά, δήλωση αυτοδιαγνωστικού ελέγχου (self-test) τελευταίου εικοσιτετραώρου, στην οποία προβαίνει είτε οιοσδήποτε γονέας, ακόμα και μη έχων την επιμέλεια, είτε κηδεμόνας, σύμφωνα με την παρ. 3 του άρθρου 10. Δεν απαιτείται φυσική παρουσία του γονέα ή κηδεμόνα.